Ek herkou die naweek se poësie. Die McGregor Poetry Festival het oor drie dae gestrek, met so ‘n raps oor die twee honderd digters. Vanjaar se tema “Die Wonder van Water,” het ‘n wye spektrum van stemme die lig laat sien oor onderwerpe soos versengende droogte, daardie ‘wag op die reën-tyd’, en skrywes oor storms, strome van smart, en hartstog oorpoel deur blinkbruin, fluviale landskap van riviere.
Verskeie inwoners hier op McGregor het hulle deure-en harte oopgegooi vir die feesgangers en self die poësie-makieties by hulle bestuur. Hierdie is die sesde bestaansjaar van hierdie fees van digters en die digkuns, waar woorde dans, sing en lewe kry. Gevestigde digters het verskeie jong-kuikendigters gementor en saam met hulle opgetree.